CELEX: 62014TN0817
Language: el
Date: 2014-12-18 00:00:00
Title: Υπόθεση T-817/14: Αγωγή της 18ης Δεκεμβρίου 2014 — Zoofachhandel Züpke κ.λπ. κατά Επιτροπής

16.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 89/30
            
         Αγωγή της 18ης Δεκεμβρίου 2014 — Zoofachhandel Züpke κ.λπ. κατά Επιτροπής
   (Υπόθεση T-817/14)
   (2015/C 089/36)
   Γλώσσα διαδικασίας: η γερμανική
   
      Διάδικοι
   
   
      Ενάγουσες: Zoofachhandel Züpke GmbH (Wesel, Γερμανία), Zoohaus Bürstadt, Helmut Ofenloch GmbH & Co. KG (Bürstadt, Γερμανία), Zoofachgeschäft-Vogelgroßhandel Import-Export Heinz Marche (Heinsberg, Γερμανία), Rita Bürgel (Uthleben, Γερμανία), Norbert Kass (Altenbeken, Γερμανία) (εκπρόσωπος: C. Correll, δικηγόρος)
   
      Εναγόμενη: Ευρωπαϊκή Επιτροπή
   
      Αιτήματα
   
   Οι ενάγουσες ζητούν από το Γενικό Δικαστήριο:
   
               —
            
            
               να υποχρεώσει την εναγόμενη να αποκαταστήσει τη ζημία την οποία έχουν υποστεί οι ενάγουσες από την 1η Ιανουαρίου 2010 έως σήμερα εξαιτίας της θεσπίσεως του κανονισμού (ΕΚ) 318/2007 (ΕΕ L 84, σ. 7) της 23ης Μαρτίου 2007 και/ή του εκτελεστικού κανονισμού (ΕΕ) 139/2013 (ΕΕ L 47, σ. 1) της 7ης Ιανουαρίου 2013, οι οποίοι καθιέρωσαν μια, σχεδόν διεθνώς ισχύουσα, απαγόρευση εισαγωγής στην ΕΕ άγριων πτηνών που συλλαμβάνονται απευθείας από την άγρια πανίδα,
            
         
               —
            
            
               να καταδικάσει την Επιτροπή στα δικαστικά και στα εξωδικαστικά έξοδα.
            
         
      Λόγοι και κύρια επιχειρήματα
   
   Προς στήριξη της αγωγής οι ενάγουσες προβάλλουν ότι η Επιτροπή, διατηρώντας απερίσκεπτα την απαγόρευση εισαγωγής σε μια εξαιρετικά μεγάλη γεωγραφική έκταση, παραβίασε την ελευθερία ασκήσεως οικονομικής δραστηριότητας των εναγουσών, καθώς επίσης προσέβαλε –μερικώς– το δικαίωμα ιδιοκτησίας τους. Λαμβανομένων υπόψη των επιστημονικών δεδομένων που σε κάθε περίπτωση υφίστανται από το 2010, η ανωτέρω παραβίαση και προσβολή δεν δικαιολογείται από υπέρτερους λόγους, όπως η προστασία της υγείας.
   Δεύτερον, οι ενάγουσες υποστηρίζουν ότι, διατηρώντας την απαγόρευση εισαγωγής, η Επιτροπή παραβίασε την αρχή της αναλογικότητας, καθώς και τις αρχές επιμελούς εργασίας, καθότι δεν έλαβε επαρκώς υπόψη ούτε τα ισχύοντα δεδομένα, ούτε το σημερινό επίπεδο επιστημονικών γνώσεων. Η παγκόσμια απαγόρευση εισαγωγής άγριων πτηνών εξακολουθεί να βασίζεται σε δεδομένα και εικασίες του 2005, όταν η λεγόμενη γρίπη των πτηνών εξαπλώθηκε για πρώτη φορά από την Ασία στην Ευρώπη και έπρεπε να αντιμετωπιστεί άμεσα. Τα δεδομένα που προέκυψαν κατά τα επόμενα έτη δεν δικαιολογούν, κατά τις ενάγουσες, σε κάθε περίπτωση από το 2010 και εφεξής, μια γεωγραφικώς τόσο εκτενή απαγόρευση εισαγωγής. Επιπλέον, θα ήταν σκόπιμο και απαραίτητο να ληφθούν στο μεταξύ υπόψη άλλα, αποτελεσματικότερα και λιγότερο επαχθή για τις ενάγουσες μέτρα, όπως, παραδείγματος χάρη, η επισταμένη παρακολούθηση των αποδημητικών πτηνών.
   Τρίτον, οι ενάγουσες διατείνονται ότι υπέστησαν πραγματική και βέβαιη ζημία και ότι υφίσταται αιτιώδης συνάφεια μεταξύ της ζημίας αυτής και της διαπραχθείσας από την Επιτροπή παρανομίας.